上朱晦庵
作者：曾極
朝代：宋

paragraphs: 玄天默無言，妙契有伏義。
爰初畫八卦，聖學乃肇基。
於皇陶唐氏，□心折危微。
魯叟述六經，爲世立範圍。
正色斥詖淫，鄒孟獨先幾。
道喪向千載，華風變醇醨。
皇綱一以振，屬此文明時。
真儒出河洛，堅白不磷緇。
探我囊中膠，續彼桐上絲。
徽音嗣正始，但惜和者稀。
祥麟雖見獲，鳳鳥終來遲。
珍重武夷翁，斯文今在茲。
巖棲三十年，著書覺群迷。
往者不可諫，來者猶可追。
趨隅偶未諧，夙昔夢見之。
散髮弄五絃，彈作南風詩。
曲終起長嗟，絃絕有餘悲。
止止不復彈，繆然歌采薇。
鸞翮有時鎩，鴟鳶刺天飛。
公乎抱高寒，歲晚將安歸。